
    REPUBLIKA HRVATSKA 
PRIMORSKO-GORANSKA ŽUPANIJA
          GRAD CRIKVENICA
Upravni odjel za komunalni sustav,
               i zaštitu okoliša
			
KLASA:  363-04/26-01/47 
URBROJ: 2170-5-06/01-26-1
Crikvenica, 16.10.2026.

PREDMET: Odluka o komunalnoj naknadi – obrazloženje i nacrt prijedloga za savjetovanje s javnošću 


I. PRAVNI TEMELJ ZA DONOŠENJE ODLUKE

    Pravni temelj za donošenje Odluke o komunalnoj naknadi je u članku 95. Zakona o komunalnom gospodarstvu („Narodne novine“ broj 68/18, 110/18, 32/20, 145/24) kojim je propisano da predstavničko tijelo jedinice lokalne samouprave donosi odluku o komunalnoj naknadi kojom se određuju: 1. područja zona u jedinici lokalne samouprave u kojima se naplaćuje komunalna naknada, 2. koeficijent zone (Kz) za pojedine zone u jedinici lokalne samouprave u kojima se naplaćuje komunalna naknada, 3. koeficijent namjene (Kn) za nekretnine za koje se plaća komunalna naknada, 4. rok plaćanja komunalne naknade, 5. nekretnine važne za jedinicu lokalne samouprave koje se u potpunosti ili djelomično oslobađaju od plaćanja komunalne naknade, 6. opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade. Također, pravni temelj nalazi se i u članku 34. Statuta Grada Crikvenice („Službene novine Grada Crikvenice” broj 103/21, 219/25) koji definiraj izvornu nadležnost Gradskog vijeća za donošenje općih akata iz samoupravnog djelokruga Grada Crikvenice.


II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN 

    Donošenju nove Odluke o komunalnoj naknadi pristupa se radi usklađivanja s važećim zakonskim okvirom te uvođenja novih mjera demografske, gospodarske i razvojne politike Grada Crikvenice. Predloženom Odlukom komunalna naknada, osim svoje osnovne fiskalne funkcije, dobiva i dodatnu ulogu instrumenta poticanja ostanka mladih obitelji, podrške obiteljima s djecom te razvoja poduzetništva i cjelogodišnjeg poslovanja.
    Poseban naglasak stavlja se na mlade obitelji koje kupnjom ili izgradnjom prve nekretnine rješavaju svoje stambeno pitanje. Predloženom Odlukom uvodi se potpuno oslobođenje od plaćanja komunalne naknade u razdoblju od pet godina za mlade obitelji koje ispunjavaju propisane uvjete. Ovom mjerom Grad Crikvenica nastoji smanjiti financijsko opterećenje mladih obitelji u razdoblju koje je povezano sa značajnim troškovima stambenog zbrinjavanja, potaknuti trajno naseljavanje te stvoriti povoljnije uvjete za ostanak mladih na području Grada.
    Značajna novost je i potpuno oslobođenje od plaćanja komunalne naknade za obitelji s troje i više djece. Pravo se ostvaruje za nekretninu koja služi trajnom stanovanju obitelji, neovisno o visini prihoda, imovinskom stanju ili vlasništvu nad drugim nekretninama, uz ispunjavanje ostalih propisanih uvjeta. Riječ je o konkretnoj demografskoj mjeri kojom Grad prepoznaje doprinos višečlanih obitelji lokalnoj zajednici te im pruža dodatnu financijsku podršku. Uvođenjem ove mjere potvrđuje se opredijeljenost Grada Crikvenice za stvaranje poticajnog okruženja za obiteljski život i odgoj djece.
    U području gospodarstva predložena Odluka donosi značajne pogodnosti poduzetnicima, s posebnim naglaskom na poticanje cjelogodišnjeg poslovanja i produljenje turističke sezone. Sukladno članku 97. stavku 2. Zakona o komunalnom gospodarstvu, za poslovne prostore i građevinsko zemljište koje služi obavljanju poslovne djelatnosti, kada se djelatnost ne obavlja više od šest mjeseci u kalendarskoj godini, propisano je umanjenje koeficijenta namjene za 50%.
    Novom Odlukom uvode se dodatne olakšice za ugostitelje koji posluju dulje od šest mjeseci godišnje, uz postupno povećanje umanjenja koeficijenta namjene ovisno o duljini poslovanja. Posebno značajna pogodnost predviđena je za ugostiteljske objekte koji posluju osam i više mjeseci godišnje, za koje se prvi put uvodi umanjenje koeficijenta namjene od čak 80%. Time Grad Crikvenica jasno iskazuje opredijeljenost za poticanje cjelogodišnjeg poslovanja, produljenje turističke sezone i stvaranje povoljnijih uvjeta za lokalne poduzetnike.
    Predloženim mjerama nastoji se potaknuti gospodarska aktivnost izvan glavne turističke sezone, očuvanje radnih mjesta te osigurati veća dostupnost ugostiteljskih usluga građanima i posjetiteljima tijekom cijele godine.
    Odlukom se ujedno zadržavaju postojeće pogodnosti za djelatnosti od posebnog značaja za lokalnu zajednicu, uključujući tradicijske i umjetničke obrte, proizvodne djelatnosti te određene javne, zdravstvene, socijalne i druge djelatnosti. Zadržavaju se i propisana oslobođenja za socijalno ugrožene građane, hrvatske ratne vojne invalide i članove obitelji smrtno stradalih, zatočenih ili nestalih hrvatskih branitelja, u skladu s uvjetima utvrđenima Odlukom.
    Predložena Odluka predstavlja nastavak politike Grada Crikvenice usmjerene na demografsku revitalizaciju, poboljšanje kvalitete života građana i stvaranje povoljnijih uvjeta za razvoj lokalnog gospodarstva. Uvođenjem novih oslobođenja i dodatnih olakšica Grad se odriče dijela prihoda od komunalne naknade kako bi pružio konkretnu podršku obiteljima i poduzetnicima te dugoročno pridonio održivom razvoju lokalne zajednice.    
    U skladu s odredbama Zakona o pravu na pristup informacijama (Narodne novine 25/13,  85/15 i 69/22) o Nacrtu prijedloga Odluke o komunalnoj naknadi provodi se internetsko savjetovanje sa zainteresiranom javnošću.

III. SREDSTVA ZA PROVOĐENJE ODLUKE
    Za provođenje Odluke o grobljima osigurat će se sredstva u Proračunu Grada Crikvenice za 2027. godinu, kao i u projekcijama za 2028. i 2029. godinu.






-prijedlog
Na temelju članka 95. Zakona o komunalnom gospodarstvu („Narodne novine“ broj 68/18, 110/18, 32/20, 145/24 ) i članka 34. Statuta Grada Crikvenice („Službene novine Grada Crikvenice” broj 103/21, 219/25), Gradsko vijeće Grada Crikvenice na sjednici održanoj ______________ godine donijelo je 
ODLUKU O KOMUNALNOJ NAKNADI

I. OPĆE ODREDBE
Članak 1.
Ovom Odlukom utvrđuju se:
[bookmark: _Hlk524608107]- područja zona u Gradu Crikvenici u kojima se naplaćuje komunalna naknada;
- koeficijent zone (Kz) za pojedine zone u Gradu Crikvenici u kojima se naplaćuje  komunalna naknada;
- koeficijent namjene (Kn) za nekretnine za koje se plaća komunalna naknada;

- visina i način izračuna komunalne naknade;

- rok plaćanja komunalne naknade;

- nekretnine od važnosti za Grad Crikvenicu koje se u potpunosti oslobađaju od plaćanja komunalne naknade;

- opći uvjeti i razlozi zbog kojih se u pojedinačnim slučajevima odobrava privremeno i djelomično oslobađanje od plaćanja komunalne naknade.


Članak 2.

(1) Komunalna naknada prihod je proračuna Grada Crikvenice, a koristi se za financiranje održavanja i građenja komunalne infrastrukture, i to:
- nerazvrstanih cesta;
- javnih prometnih površina na kojima nije dopušten promet motornih vozila;
- javnih parkirališta;
- javnih garaža;
- javnih zelenih površina;
- građevina i uređaja javne namjene;
- javne rasvjete,
- groblja;
- građevina namijenjenih obavljanju javnog prijevoza;
- ostalih građevina komunalne infrastrukture koje služe za obavljanje komunalne djelatnosti određenih odlukom predstavničkog tijela Grada Crikvenice;

(2) Osim građevina navedenih u stavku 1. ovoga članka, Grad Crikvenica može odlukom predstavničkog tijela odrediti da se komunalna naknada koristi za financiranje održavanja i građenja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu jedinice lokalne samouprave, ako se time ne dovodi u pitanje mogućnost održavanja i građenja komunalne infrastrukture.

(3) Financiranje komunalne infrastrukture vrši se u skladu s godišnjim programom.
II. OBVEZNIK PLAĆANJA KOMUNALNE NAKNADE
Članak 3.
(1) Komunalnu naknadu plaćaju vlasnici odnosno korisnici za:
     1. stambeni prostor;
     2. garažni prostor;
     3. poslovni prostor;
     4. građevinsko zemljište koje služi obavljanju poslovne djelatnosti;
     5. neizgrađeno građevinsko zemljište.

(2) Korisnik nekretnine iz stavka 1. ovoga članka plaća komunalnu naknadu:
      1. ako je na njega obveza plaćanja te naknade prenesena pisanim ugovorom;
      2. ako nekretninu koristi bez pravne osnove;
      3. ako se ne može utvrditi vlasnik.

(3) Vlasnik nekretnine solidarno jamči za plaćanje komunalne naknade ako je obveza plaćanja te naknade prenesena na korisnika nekretnine pisanim ugovorom.


III. PODRUČJA ZONA

[bookmark: _Hlk529430030]Članak 4.

(1) Komunalna naknada u skladu s odredbama ove Odluke naplaćuje se na području Grada Crikvenice (naselja: Jadranovo, Dramalj, Crikvenica i Selce).

(2) Unutar naselja Grada Crikvenice utvrđuju se zone za plaćanje komunalne naknade s obzirom na uređenost i opremljenost područja komunalnom infrastrukturom.

(3) Razgraničenja zona iz stavka 2. ovog članka određuju se unutar naselja na području Grada Crikvenice kako slijedi:

naselje: CRIKVENICA
I. zona: 
- ulazi kompletno područje Grada Crikvenice ispod JTC (DC8),  Kotorska ulica sljedeći kućni brojevi: 1, 1a, 2, 3, 4, 4a, 5, 6, 6a, 7, 7a, 8,  9, 10, 11, 12, 14, 16, 18, 13, 20, 22, 24, 26, 28, 30, 30a, 13a, 32 ,34, 36, 38, 40, 42, 44, 46, 48, 15 i 15a do Gradske sportske dvorane, ulica Basaričekova kućni brojevi: 1, 2, 3, 4, 5a, 5, 4a, 7, 6, 9, 8, 10, 10a, 11,11a,15,17,12,12a,13,13a,14,27,16,16a,29,18,20,22,24,31,33, 35, 26, 28, 39, 30, 30a, 30b ,45,41,41a,43,47,28a,37 do JTC(DC8);

II. zona:
- ulaze sve naprijed navedene ulice koje nisu uključene u I. zonu kao i kompletno područje iznad JTC(DC8), dio ulice Basaričekova iznad JTC(DC8) te ulica Kotorska od Gradske sportske dvorane tj. od kućnog broja 15a s lijeve strane prema potoku odnosno 50b sa desne strane prema kamenolomu Podbadanj, te područje kamenoloma Podbadanj;

III. zona 
- spada područje ulica: Sopaljska, Ladvić, Donja Draga, Gornja Draga, Zoričići i Dolac; 

IV. zona
- spada Kotor


naselje: SELCE
I. zona
- spada kompletno područje naselja Selca ispod JTC(DC8);

II. zona
- spada kompletno područje iznad JTC(DC8). 


naselje: DRAMALJ

I. zona 
- spada ulica Gajevo šetalište, Ulica Bože Domijana, Ulica M. Muževića, Zagrebačka, Ulica braće Car, ulica Kačjak, ulica Braće Košuljandić sljedeći kućni brojevi: 1, 2, 3, 4, 5, 7, 9, 11, 13, 15, 17,19, 21, 23, 25, 27, 29, 31, 33, 35, 37, 37a, 39, 41, 41a, 43, 45, 47, 49, 51, 53, 55, 57, 57a, 59, 61, 61a, 63, 65, 67, ulica Vukovarska sljedeći kućni brojevi: 1,3, 5, 7, 9, 11, 13, 13b, 13a, 15, 17, 19, 21, 23, 25, 27, 29, 31,33,35, ulica Milovana Muževića II. prilaz sljedeći kućni brojevi: 1,2,3,3a,4,4a,14, kao i Šetalište braće Domijan, Milovana Muževića I. Prilaz;

II. zona 
- spada Ulica Josipa Tomina Košuljandića kao i kompletno područje ispod JTC(DC8) sve do rubnog područja sa I. zonom i to: desna strana Vukovarske ulice od kućnog broja 2 do kraja iste ulice i lijeve strane počevši od kućnog broja 37 pa do kraja, ulica braće Košuljandić od kućnog broja 6, cijela desna strana ulice do kraja i lijeva strana počevši od kućnog broja 69 do kraja, Milovana Muževića II prilaz svi kućni brojevi osim kućnog broja 1,2,3,3a,4,4a i 14, te rubnog područja turističkog naselja Kačjak;

III. zona 
- spada, Dirakovica, Klanfari, Lokvica, Cari, Blažići i ulica Katrica. 


naselje: JADRANOVO


I. zona 
- spadaju ulice Obala, Pionirska i Zagrebačka;


II. zona 
- istočne strane granica zone počinje kod morske obale - uvala Vodna,  zatim nastavlja okomito na Ulicu Ivice Perhata Ricića kod k.br. 13 uključujući i taj broj, skreće zapadno i ide ulicom Kloštar, nastavlja Omladinskom ulicom, kod raskrižja Omladinske ulice i Ulice VI. Nazora skreće Ulicom VI. Nazora sjeverno do k. br. 35 uključujući i taj broj, skreće zapadno Školskom ulicom i istom se spušta kod zgrade škole na Ulicu VI. Nazora kojom nastavlja do raskrižja kod groblja gdje skreće sjeverno Ulicom Branka Grbčića-Ice do parnog k. br. 14 a neparnog k. br. 19, pa zatim skreće zapadno ulicom Šiljevica te se Ulicom Ahel Drage Lukca spušta na ulicu Obala. U drugu zonu ulaze svi objekti unutar navedenih granica uključujući i objekte u graničnim ulicama; 



III. zona
- obuhvaća sva ostala područja od granične linije druge zone do JTC(DC8) kao i kompletno područje iznad JTC (DC8).

(3) Sastavni dio ove Odluke je grafički prikaz granica  zona na GIS podlozi. U slučaju kad  se  u pojedinoj zoni pojavi novi kući broj (novi objekt),  komunalna naknada obračunat će se  primjenom koeficijenta zone  iz grafičkog prikaza.
 

Članak 5. 

Za zone iz članka 4. ove Odluke utvrđuju se sljedeći koeficijenti zona (Kz): 
I. zona koeficijent 1,00; 
II. zona koeficijent 0,90; 
III. zona koeficijent 0,80; 
IV. zona koeficijent 0,65. 


IV. VISINA I OBRAČUN KOMUNALNE NAKNADE


Članak 6.

Obveza plaćanja komunalne naknade nastaje:
· danom izvršnosti uporabne dozvole odnosno danom početka korištenja nekretnine koja se koristi bez uporabne dozvole;
· danom sklapanja ugovora kojim se stječe vlasništvo ili pravo korištenja nekretnine;
· danom pravomoćnosti odluke tijela javne vlasti kojim se stječe vlasništvo nekretnine;
· danom početka korištenja nekretnine koja se koristi bez pravne osnove. 

Članak 7.
(1) Rješenje o  utvrđivanju visine komunalne naknade  donosi  nadležno upravno tijelo Grada Crikvenice, u skladu s odlukom o komunalnoj naknadi i odlukom o vrijednosti boda komunalne naknade (B) u postupku pokrenutom po službenoj dužnosti.
(2) Komunalna naknada obračunava se po četvornome metru (m2) površine nekretnine za koju se utvrđuje obveza plaćanja komunalne naknade i to za:
- stambeni, poslovni i garažni prostor po jedinici korisne površine koja se utvrđuje na način propisan Uredbom o uvjetima i mjerilima za utvrđivanje zaštićene najamnine (»Narodne novine«, broj 40/97, 117/05);
- građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine. 
(3) Iznos komunalne naknade po četvornome metru (m²) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B).
(4) Vrijednost boda za izračun komunalne naknade određuje se posebnom odlukom Gradskog vijeća Grada Crikvenice.

Članak 8.
(1) Za nekretnine za koje se plaća komunalna naknada određuju se koeficijenti namjene (Kn) ovisno o vrsti nekretnine i djelatnosti koja se obavlja, sukladno sljedećem tabelarnom prikazu:
	
GRUPA
	
DJELATNOSTI
	
KN

	      1. 
	Neizgrađeno građevinsko zemljište
	0,05

	      2.
	Stambeni prostor
	1

	      3.
	Garažni prostor (zatvoreni prostor za smještaj vozila)
	1

	      4.
	Stambeni i poslovni prostor koji koriste neprofitne udruge građana i političke stranke 
	1

	      5. 
	Zdravstvene ustanove i radnici u mreži javne zdravstvene službe – ugovorni partneri HZZO-a
	1

	      6.
	Socijalna skrb i zaštita
	1

	      7. 
	Poslovni prostori koje koriste javnopravna tijela kao i prostori koje koriste trgovačka društva u većinskom vlasništvu Grada Crikvenice
	1

	      8.
	Sportski objekti
	1

	       9. 
	Kampovi i kampovi-odmorišta
	1,5

	     10.
	Kamenolom i obrada kamena, obrada i reciklaža otpada
	1,5

	      11. 
	Domovi za starije i nemoćne osobe te obiteljski domovi
	2

	      12.
	Hoteli i poliklinike
	3

	      13.
	Pansion, apartmanska naselja, turistička naselja, hostel, odmarališta
	4

	      14.
	Stanica za tehnički pregled vozila
	5

	      15.
	Poslovni prostori koji služe obavljanju proizvodnih djelatnosti 
	2

	






    16.
	











Poslovni prostori koji služe za obavljanje djelatnosti koji 
nisu proizvodne




	Tradicijski i umjetnički obrti te obrti od posebne važnosti za grad (postolar, urari, dimnjačar, izrada suvenira, fotografi, stolari, krojači, tapetari,  ribarnice i slično)
	
1,5

	
	
	Uslužne djelatnosti
· usluge u građevinarstvu i kućanstvu (keramičari, krovopokrivači, limari, vodoinstalateri, električari  i sl.)
· osobne usluge (frizeri, brijači, kozmetičari, pedikeri, maseri i sl.)
· usluge popravka i održavanja motornih vozila (servisi)
· zlatarsko-filigranske radnje
· ostale uslužne djelatnosti
	

     5

	
	
	Ugostiteljska djelatnost

	Trgovačka djelatnost
	

	
	
	Priprema i prodaja kruha i pekarskih proizvoda, mesnice
	

	
	
	Privatni zdravstveni radnici, ljekarne i veterinarska djelatnost
	

	
	
	Banke, osiguravajuća društva, telekomunikacije
	

	
	
	Odvjetništvo, javno bilježništvo, računovodstveni i knjigovodstveni poslovi, projektni i geodetski uredi, izdavačka djelatnost
	

	
	
	Turističke agencije, poslovanje nekretninama
	

	
	
	Djelatnost opskrbe i distribucije struje, vode i plina
	

	
	
	Kockarnice, kladionice, zabavni klubovi i dječje igraonice    
	

	     17.
	Poslovni prostori koji se ne koriste i sve ostale neproizvodne djelatnosti koje nisu navedene u ovoj tablici, izuzev prostora iz točaka 2. i 3. ove tablice
	3


	18.
	Građevinsko zemljište koje služi obavljanju poslovne djelatnosti za namjenu kampova i kampova-odmorišta
	0,15



(2) Koeficijent namjene za građevinsko zemljište koje služi obavljanju poslovne djelatnosti iznosi najviše 10% koeficijenta namjene koji je određen za poslovni prostor ovisno o vrsti nekretnine i djelatnosti koja se obavlja.
(3) Neizgrađenim građevinskim zemljištem smatra se zemljište koje se nalazi unutar granica građevinskog područja na kojemu se u skladu s propisima kojima se uređuje prostorno uređenje i gradnja mogu graditi zgrade stambene ili poslovne namjene, a na kojemu nije izgrađena zgrada ili na kojemu postoji privremena građevina za čiju izgradnju nije potrebna građevinska dozvola. Neizgrađenim građevinskim zemljištem smatra se i zemljište na kojemu se nalazi ruševina zgrade.
(4) Ako se u prostoru obavlja više djelatnosti, koeficijent namjene se određuje po pretežitoj djelatnosti u odnosu na površinu prostora.
(5) Namjena prostora iskazana u tablici iz stavka 1. ovog članka  utvrđuje se na temelju  službenih podataka o namjeni i na temelju  utvrđenih stvarnih činjenica o namjeni prostora.
(6) U grupu pod brojem 2. tablice spadaju stambeni prostori koji se koriste i stambeni prostori koji se ne koriste, ali su osposobljeni za korištenje, ako su aktom kojim se odobrava gradnja utvrđeni su kao stambeni. U istu grupu ne spadaju prostori koji se koriste kao stambeni a nalaze se u objektu koji je aktom kojim se odobrava gradnja označen kao poslovni.
	  
                                                              Članak 9.
[bookmark: _Hlk526515919](1) Za poslovni prostor i građevinsko zemljište koje služi obavljanju poslovne djelatnosti, kad se poslovna djelatnost ne obavlja više od šest mjeseci u kalendarskoj godini, koeficijent namjene umanjuje se za 50%, ali ne može biti manji od koeficijenta namjene za stambeni prostor odnosno za neizgrađeno građevinsko zemljište.
(2) Za poslovni prostor koji služi obavljanju ugostiteljske djelatnosti, kad se ugostiteljska djelatnost obavlja više od šest, a manje od sedam mjeseci u kalendarskoj godini, koeficijent namjene umanjuje se za 55%.
(3) Za poslovni prostor koji služi obavljanju ugostiteljske djelatnosti, kad se ugostiteljska djelatnost obavlja više od sedam, a manje od osam mjeseci u kalendarskoj godini, koeficijent namjene umanjuje se za 60%.
(4) Za poslovni prostor koji služi obavljanju ugostiteljske djelatnosti, kad se ugostiteljska djelatnost obavlja osam i više mjeseci u godini, koeficijent namjene umanjuje se za 80%. 
(5) Za hotele, turistička naselja, kampove i golf igrališta visina godišnje komunalne naknade ne može biti veća od 1,5 % ukupnoga godišnjeg prihoda obveznika komunalne naknade iz prethodne godine ostvarenog u pojedinom hotelu, turističkom naselju, kampu i na golf igralištu na području Grada Crikvenice za koje se plaća komunalna naknada.
					     Članak  10.
(1) Obveznici plaćanja komunalne naknade za poslovne prostore i građevinsko zemljište koje služi u svrhu obavljanja poslovne djelatnosti, mogu zatražiti izmjenu rješenja  o obvezi plaćanja komunalne naknade  u slučaju kad se poslovna djelatnost ne obavlja više od šest mjeseci u kalendarskoj godini.
(2) Obveznici plaćanja komunalne naknade za poslovne prostore koji služe u svrhu obavljanja ugostiteljske djelatnosti, mogu zatražiti izmjenu rješenja  o obvezi plaćanja komunalne naknade  u slučaju kad se ugostiteljska djelatnost obavlja osam i više mjeseci u godini.
[bookmark: _Hlk528743718][bookmark: _Hlk525633424](3) U slučaju iz stavka 1. ovog članka obveznik plaćanja komunalne naknade dužan je dostaviti odgovarajuću dokumentaciju kojom će dokazati da poslovnu djelatnost nije obavljao više od šest (6) mjeseci u kalendarskoj godini i dokaz da je podmireno dugovanje komunalne naknade u cijelosti do dana podnošenja zahtjeva.
(4) U slučaju iz stavka 2. ovog članka obveznik plaćanja komunalne naknade dužan je dostaviti odgovarajuću dokumentaciju kojom će dokazati da je obavljao ugostiteljsku djelatnost osam (8) i više mjeseci u godini.  
(5) Obveznik plaćanja komunalne naknade iz stavka 1. ovog članka dužan je na zahtjev nadležnog upravnog odjela Grada Crikvenice omogućiti uvid u poslovni prostor odnosno građevinsko zemljište koje služi u svrhu obavljanja poslovne djelatnosti.
(6) Izmjenu rješenja  iz stavka 1. i 2. ovog članka obveznici mogu zatražiti najkasnije 30 dana nakon isteka kalendarske godine za koju se traži izmjena.
Članak  11.
(1) Obveznici plaćanja komunalne naknade za hotele, turistička naselja, kampove i golf igrališta koji se nalaze na području Grada Crikvenice mogu zatražiti izmjenu rješenja o utvrđivanju  visine komunalne naknade ukoliko bi utvrđena visina komunalne naknade bila  veća od 1,5% ukupnog godišnjeg prihoda iz prethodne godine ostvarenog u tim objektima.
(2) Izmjena rješenja o komunalnoj naknadi za objekte iz stavka 1. ovog članka može se zatražiti u roku od 8 dana od  proteka roka za  podnošenje zaključnog računa uz predočenje dokaza  o ostvarenom godišnjem prihodu u protekloj godini.
(3) Uz  zahtjev  za izmjenu rješenja  obveznik  plaćanja komunalne naknade iz stavka 1. ovog članka dužan je dostaviti  financijski izvještaj  iz kojeg je razvidna  visina ostvarenog  godišnjeg prihoda u protekloj godini  za   objekt za koji se traži  izmjena rješenja, te dokaz da je  podmireno dugovanje  s osnova komunalne naknade.

V. OSLOBAĐANJA OD PLAĆANJA KOMUNALNE NAKNADE
Članak 12.
(1) Od obveze plaćanja komunalne naknade u potpunosti se oslobađaju nekretnine od važnosti za Grad Crikvenicu, i to:
1. dječji vrtići, osnovne i srednje škole, visokoškolske ustanove, Centar za pružanje usluga u zajednici „Izvor“; 
2. gradske čitaonice, knjižnice, kina, kazališta, muzeji, galerije, ateljei;
3. nekretnine koje su vlasništvo Grada Crikvenice i u kojima se obavljaju  poslovi  iz    djelokruga Grada Crikvenice;
4. nekretnine koje su vlasništvo Grada Crikvenice koje koriste proračunski korisnici Grada Crikvenice i udruge sa sjedištem na području Grada Crikvenice koje su sufinancirani iz proračuna Grada Crikvenice
5. koje se upotrebljavaju  za djelatnost vatrogasnih službi Grada Crikvenice;
6. koje  služe vjerskim zajednicama za obavljanje  njihove  djelatnosti (crkve, kapelice i slično).
(2) Iznimno, komunalna naknada plaća se za nekretnine iz stavka 1. ovog članka koje njihovi korisnici daju u podzakup ili podnajam.
Članak 13.

(1) Od obveze plaćanja komunalne naknade u potpunosti se oslobađa obveznik koji je član obitelji s troje ili više djece, pod uvjetom da svi članovi obitelji imaju prijavljeno  prebivalište na području Grada Crikvenice.
(2) Pravo na oslobođenje ostvaruje se za stambeni prostor koji obitelji služi za trajno stanovanje.
(3) Pravo na oslobođenje ostvaruje se dok obitelj ima najmanje troje djece mlađe od 18 godina, odnosno do navršene 25. godine života za djecu koja se redovito školuju.
(4) Pravo na oslobođenje ostvaruje se neovisno o visini prihoda, imovinskom stanju i vlasništvu nad drugim nekretninama.
(5) Oslobođenje se ostvaruje na temelju zahtjeva obveznika i odgovarajućih dokaza o ispunjavanju uvjeta.
(6) O pravu na oslobođenje odlučuje rješenjem nadležni upravni odjel Grada Crikvenice.
Članak 14.
(1) Od obveze plaćanja komunalne naknade oslobodit će se u potpunosti onaj obveznik plaćanja komunalne naknade koji je član mlade obitelji i koji rješava stambeno pitanje kupnjom ili izgradnjom stambene nekretnine na području Grada Crikvenice.
(2) Pravo iz stavka 1. ovoga članka ostvaruje se za razdoblje od pet godina od dana stjecanja vlasništva nad kupljenom nekretninom, odnosno od dana izvršnosti uporabne dozvole za izgrađenu nekretninu, pod sljedećim kumulativno ispunjenim uvjetima:
- da je to obvezniku jedina nekretnina čiji je vlasnik;
- da se nekretnina koristi za trajno stanovanje obitelji; 
- da su svi članovi obitelji sa prijavljenim prebivalištem na području Grada Crikvenice.
(3) Mladom obitelji u smislu ove Odluke smatra se bračna ili izvanbračna zajednica s najmanje jednim djetetom te jednoroditeljska obitelj, pod uvjetom da roditelji u trenutku kupnje odnosno izgradnje nekretnine nisu navršili 40 godina života.
(4) Pravo na djelomično oslobođenje ostvaruje se na zahtjev obveznika, uz dokazivanje ispunjavanja uvjeta propisanih ovom Odlukom.
(5) O pravu na oslobođenje odlučuje rješenjem nadležni upravni odjel Grada Crikvenice.

Članak 15.

(1) Pravo na privremeno oslobađanje od plaćanja komunalne naknade za stambeni prostor imaju obveznici plaćanja komunalne naknade:
- vlasnici i najmoprimci za stanove u kojima stanuju pod uvjetom da ostvaruju pravo na zajamčenu minimalnu naknadu sukladno Zakonu o socijalnoj skrbi ili plaćaju zaštićenu najamninu;
- vlasnici ili korisnici nekretnina koje se ne mogu koristiti uslijed oštećenja uzrokovanih požarom, poplavom ili drugim elementarnim nepogodama, sve dok navedena oštećenja ne budu otklonjena.

(2) Obveznik  plaćanja  komunalne  naknade  iz  stavka  1. ovog članka,  dužan  je  prilikom podnošenja zahtjeva za oslobađanje od plaćanja komunalne naknade dostaviti odgovarajuću dokumentaciju kojom dokazuje ispunjavanje uvjeta iz stavka 1. ovog članka te postaviti zahtjev za trajanjem oslobođenja.

(3) Oslobađanje obveze plaćanja komunalne naknade u slučajevima iz stavka 1. ovog članka teče od prvog dana sljedećeg mjeseca u odnosu na mjesec u kojem je obveznik podnio zahtjev za oslobađanje od plaćanja, a prestaje istekom mjeseca u kojem je prestala osnova za oslobađanje od plaćanja komunalne naknade.

(4) O pravima iz ovog članka odlučuje rješenjem nadležno upravno tijelo Grada Crikvenice.


Članak 16.

(1) Pravo na privremeno oslobađanje od plaćanja komunalne naknade za neizgrađeno građevno zemljište imaju osobe koje to pravo ostvaruju po Zakonu o hrvatskim braniteljima iz Domovinskog rata i članovima njihovih obitelji u skladu i na način propisan tim Zakonom.

(2) Pod privremenim oslobađanjem od plaćanja komunalne naknade u smislu prethodnog stavka smatra se razdoblje do prvog useljenja u stambenu građevinu koja se na tom zemljištu gradi.


Članak 17.

(1) Od obveze plaćanja komunalne naknade djelomično će se osloboditi vlasnik ili korisnik stambenog prostora hrvatski  ratni  vojni  invalid  iz  Domovinskog  rata  i  članovi uže  obitelji  poginulog, zatočenog  ili  nestalog  hrvatskog  branitelja  iz  Domovinskog  rata,  određeni  u  skladu  sa Zakonom o pravima hrvatskih branitelja iz Domovinskog rata i članova njihovih obitelji za nekretninu u kojoj ima prijavljeno prebivalište.
(2) Obveznik  plaćanja  komunalne  naknade  iz  stavaka  1. ovog članka,  dužan  je  prilikom podnošenja zahtjeva za djelomično oslobađanje od plaćanja komunalne naknade dostaviti odgovarajuću dokumentaciju kojom dokazuje ispunjavanje uvjeta iz stavka 1. ovog članka.
(3) Djelomično oslobađanje obveze plaćanja komunalne naknade u slučajevima iz stavka 1. ovog članka teče od prvog dana sljedećeg mjeseca u odnosu na mjesec u kojem je obveznik podnio zahtjev za djelomično oslobađanje od plaćanja, a prestaje istekom mjeseca u kojem je prestala osnova za djelomično oslobađanje od plaćanja komunalne naknade.
(4) O pravima iz ovog članka odlučuje rješenjem nadležno upravno tijelo Grada Crikvenice.

VI. ROK PLAĆANJA KOMUNALNE NAKNADE

Članak 18.

(1) Komunalna naknada se utvrđuje u godišnjem iznosu. 

(2) Komunalna naknada za poslovni prostor plaća se mjesečno s danom dospijeća do zadnjeg dana u mjesecu za tekući mjesec.

(3) Komunalna naknada za stambeni i garažni prostor plaća se u obrocima tri puta godišnje  (svaka četiri mjeseca) s   dospijećem plaćanja: 
    - za prva četiri mjeseca do 30.travnja; 
- za druga četiri mjeseca do 31. kolovoza; 
- za zadnja četiri mjeseca do 31. prosinca.

(4) Rok plaćanja komunalne naknade za vremensko razdoblje od dana nastanka obveze plaćanja do zadnjeg dana u mjesecu u kojem je rješenje o komunalnoj naknadi postalo izvršno, utvrdit će se rješenjem o komunalnoj naknadi.

(5) Na dospjeli iznos neplaćene komunalne naknade obveznik plaćanja komunalne naknade plaća zateznu kamatu po stopi određenoj pozitivnim propisima. 

Članak 19.
(1) Obveznik plaćanja komunalne naknade dužan je u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade prijaviti upravnom tijelu nastanak te obveze odnosno promjenu tih podataka.
(2) Pod drugim podacima bitnim za utvrđivanje obveze plaćanja komunalne naknade iz stavka 2. ovoga članka smatra se promjena obračunske površine nekretnine ili promjena namjene nekretnine.
(3) Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku, dužan je platiti komunalnu naknadu od dana nastanka obveze.
VII. PRIJELAZNE I ZAVRŠNE ODREDBE
                                                 Članak 20.
    Stupanjem na snagu ove odluke prestaje važiti Odluka o komunalnoj naknadi (pročišćeni tekst)  („Službene novine Grada Crikvenice“ broj 148/22).

Članak 21.
(1) Ova Odluka objavit će se u Služenim novinama Grada Crikvenice, a stupa na snagu 8 (osam) dana od dana objave.
[bookmark: _Hlk528153730](2) Odluka se primjenjuje sa 01.01.2027. godine.    

KLASA:
URBROJ:
Crikvenica,

GRADSKO VIJEĆE GRADA CRIKVENICE
Predsjednica








2

image1.png




